**นายกเทศมนตรีตำบลห้วยยอด นำคณะผู้บริหารและพนักงานเทศบาล พนักงานจ้าง เปลี่ยนผ้าห่มและสรงน้ำพระพุทธสิหิงค์เพื่อเป็นสิริมงคลเทศกาลสงกรานต์**

วันนี้ (12 เม.ย.65) เวลา 09.19 น. ที่เทศบาลตำบลห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด ได้เปลี่ยนผ้าห่ม สรงน้ำพระพุทธสิหิงค์ และสักการะพระภูมิเจ้าที่ ซึ่งประดิษฐานบริเวณหน้าสำนักงานเทศบาลตำบลห้วยยอด เพื่อเป็นสิริมงคลในช่วงเทศกาลสงกรานต์ โดยมีคณะผู้บริหาร หัวหน้าส่วนราชการ พนักงานเทศบาล พนักงานจ้าง ร่วมกิจกรรม

สำหรับสงกรานต์เป็นประเพณีไทยที่ยึดถือสืบเนื่องมาแต่โบราณ แต่เดิมถือว่าเป็นวันขึ้นปีใหม่ของไทย แม้จะมีการเปลี่ยนวันขึ้นปีใหม่ไปเป็นแบบสากลแล้วก็ตาม แต่ประเพณีสงกรานต์ก็ยังคงเป็นประเพณีอันดีงามของไทยที่ปฏิบัติสืบต่อกันมาชั่วลูกชั่วหลาน เพราะเป็นประเพณีที่บ่งบอกถึงวิถีชีวิตของชาวไทย และเป็นการแสดงความกตัญญูต่อผู้มีพระคุณ

อย่างไรก็ดี ปีนี้กระทรวงวัฒนธรรม รณรงค์จัดกิจกรรมงานประเพณีสงกรานต์ ภายใต้แนวคิด “ร่วมสืบสานวัฒนธรรมไทย สงกรานต์วิถีใหม่ รับผิดชอบต่อครอบครัวและสังคม” ขอความร่วมมือหน่วยงานรัฐ เอกชน วัดและประชาชนจัดกิจกรรมประเพณีสงกรานต์แบบวิถีใหม่ (New Normal) เน้นเรื่องวัฒนธรรม ประเพณี การท่องเที่ยวและสุขภาพ สืบสานประเพณีสงกรานต์ตามขนบธรรมเนียมที่ดีงาม และดำเนินกิจกรรมสงกรานต์ให้สอดคล้องกับแนวทางมาตรการเทศกาล

สงกรานต์ 2565 ของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) และมาตรการความปลอดภัยในช่วงเทศกาลสงกรานต์ของกรมอนามัย กระทรวงสาธารณสุข

พิมมาส จันทร์ผ่อง/นักประชาสัมพันธ์ชำนาญการ/ข่าว

12 /เมษายน /2565